Plaasaanval-verdagte bly in aanhoudingArgieffoto. ŉ Man wat vermoedelik deel was van ŉ groep van agt mans wat oor die naweek verantwoordelik was vir drie plaasaanvalle en die verkragting van twee vrouens in die Tagana’s Hoek-omgewing, het Dinsdag in die Letsitele-landdroshof verskyn. Die saak is tot 28 Januarie uitgestel wanneer die verdagte na verwagting gaan aansoek doen om borgtog. Die 32-jarige, wie se naam nie genoem mag word voor hy gepleit het nie, is nie gevra om te pleit op aanklagte van verkragting, huisbraak en die besit van ŉ onwettige vuurwapen en ammunisie nie. Hy bly in die polisie se aanhouding tot sy volgende hofverskyning. Maroela Media het Dinsdag berig die agt mans het Saterdag op drie plase toegeslaan. By die eerste plaas het hulle glo ŉ 32-jarige vrou verkrag en drie vuurwapens en R300 gesteel. By die volgende plaas het hulle ŉ 59-jarige huishulp van Zimbabwe verkrag en by die derde plaas het hulle elektriese huisware gesteel. Die 32-jarige verdagte is Maandag in hegtenis geneem. Lees meer hier. Brig. Hangwani Mulaudzi, ŉ polisiewoordvoerder, het aan ŉ SAPA-korrespondent gesê die ander sewe mans het te voet gevlug en is nog soek. Mulaudzi het die publiek versoek om te help soek na die verdagtes. “Terwyl die verdagtes weggehardloop het, het hulle van die elektrieseware en van die geld laat val. Twee van hulle is reeds uitgeken en hulle sal binnekort in hegtenis geneem word,” het Mulaudzi gesê.